O **Dukla Praga** (en checo: ***Dukla Praha***) foi un club de fútbol checo da cidade de Praga. Fundado en 1948 co nome de **ATK Praha**, gañou un total de 11 títulos da liga checoslovaca e oito Copas de Checoslovaquia, e na tempada 1966/67 acadou as semifinais da Copa de Europa. Xa en 1985/86 chegou ás semifinais da Recopa de Europa. Aportou sete xogadores á selección de Checoslovaquia que quedou subcampioa na Copa do Mundo de 1962 en Chile, nun ano no que o club gañou o quinto dos seus títulos de liga nacional e no que ademais o seu xogador Josef Masopust recibiu o Balón de Ouro.

Historia
--------

O Dukla Praga foi fundado en 1948 co nome de **Armádní tělovýchovný klub Praha**, abreviado como **ATK Praha**, e comezou a súa traxectoria na máxima división do fútbol checoslovaco. Estaba dirixido polo exército checoslovaco e contaba con seccións de sete deportes diferentes. O club cambiou o seu nome a **Ústřední dům armády Praha** ou **UDA Praha** en 1953, e esa mesma tempada gañou o primeiro dos seus 11 títulos da liga checoslovaca. Repetiu título en 1956, ano no que mudou o seu nome a **Dukla Praha**, en homenaxe aos caídos na batalla do paso de Dukla en 1944. Na tempada 1957/58 proclamouse campión checoslovaco por terceira vez, segunda consecutiva.

Na tempada 1960/61 naceu a Copa de Checoslovaquia e o Dukla Praga foi o seu primeiro campión, ao derrotar na final ao Dynamo Žilina, título ao que sumou unha cuarta liga ese mesmo ano. O club estivo a piques de conquistar de novo ambos títulos en 1962, cando gañou a liga pero perdeu na final da Copa ante o Slovan Bratislava. Ese mesmo ano celebrouse o Mundial de Chile, e o Dukla aportou sete xogadores á selección de Checoslovaquia que chegou á final, na que caeu ante o Brasil. A estrela do Dukla, Josef Masopust, marcou un dos goles na final, e máis tarde recibiu o Balón de Ouro como mellor futbolista europeo. O Dukla gañou dúas ligas máis nos dous seguintes anos, facendo un total de catro consecutivas. Na tempada 1964/65 gañou unha nova Copa e na 1965/66 repetiu Copa e liga. O último título para o Dukla na década de 1960 foi a Copa Checoslovaca 1968/69.

O formato da competición de Copa cambiou despois da tempada 1968/69, e non foi ata a 1980/81 cando o Dukla sumou outro título, repetindo logro nas tempadas 1982/83, 1984/85 e 1989/90. Na 1985/86, o club conseguiu a maior goleada da súa historia, nunha vitoria por 10-0 contra o Dynamo České Budějovice.

### En competicións internacionais

Dende o nacemento da Copa de Europa en 1955 ata 1991, o Dukla disputou máis partidos en dita competición (45) que calquera outro equipo de Checoslovaquia. Os cinco xogadores da liga checoslovaca con máis participacións na competición antes de que pasase a chamarse Liga de Campións, foron todos xogadores do Dukla: Josef Masopust, Jozef Adamec, Jiří Čadek, Josef Vacenovský e Dušan Kabát.

### Época da República Checa

En 1994 púxose fin á longa asociación do club cos militares e ao mesmo tempo o equipo perdeuse a súa condición de equipo de primeira división. O Dukla terminou último na Primeira Liga Checa 1993/94, nunha tempada na que pasaron ata tres adestradores polo banco. O club gañou só un partido en toda a tempada, contra o Hradec Králové, e chegou a perder 7-0 ante o Viktoria Žižkov. Na seguinte tempada (1994/95) militou na liga de fútbol de Bohemia, rematando no terceiro lugar detrás do SK Chrudim e Pelikán Děčín. Tampouco conseguiu o ascenso na tempada 1995/96, quedando de novo terceiro, esta vez por detrás do Atlantic Lázně Bohdaneč e do Česká Lípa.

En 1996 fusionouse co equipo de segunda división FC Portál Příbram. O novo club, que máis tarde se pasou a chamar 1. FK Příbram xogou unha tempada no Juliska de Praga antes de mudarse ao Příbram en 1997.

### Reforma e retorno

O nome de Dukla Praga desapareceu do fútbol checo durante varios anos, pero non para sempre. O Dukla Dejvice, un equipo local de Praga fundado en 1959, comezou a xogar no estadio Juliska e adoptou as cores amarela e vermella de Dukla Praga.

O club entrou no Campionato de Praga en 2001 e cinco anos despois, a dirección do Dukla Praga anunciou que aceptara facerse cos dereitos do Jakubčovice, de Segunda División. O histórico club volveu á máxima división checa en 2011.

Adestradores
------------

Esta é a lista dos adestradores do club.

|  |  |  |
| --- | --- | --- |
| * Ladislav Ženíšek, Jiří Zástěra (1948)
* Ladislav Ženíšek (1949–50)
* Karel Kolský (1951–52)
* Bohumil Musil (1953)
* Karel Kolský (1954–59)
* Bohumil Musil (1959–60)
* Jaroslav Vejvoda (1960–65)
 | * Bohumil Musil (1965–69)
* Milan Tosnar (1965–70)
* Jaroslav Vejvoda (1969–73)
* Josef Masopust (1973–75)
* Jaroslav Vejvoda (1975–80)
* Ladislav Novák (1980–85)
* Jiří Lopata (1985–87)
* Jaroslav Jareš (1987–90)
 | * Ivo Viktor (1990–91)
* Michal Jelínek (1991–92)
* František Plass (1992)
* Jiří Fryš (1993)
* Dan Matuška (1993–94)
* Svatopluk Bouška (1994)
 |

Palmarés
--------

* **Primeira Liga Checoslovaca** **(11):** 1953, 1956, 1957/58, 1960/61, 1961/62, 1962/63, 1963/64, 1965/66, 1976/77, 1978/1978, 1978/1971.
* **Copa de Checoslovaquia** **(8):** 1960/61, 1964/65, 1965/66, 1968/69, 1980/81, 1982/83, 1984/85, 1989/90.
* **International Soccer League (1):** 1960.

Notas
-----

1. 1 2  Pivoda 2013, p. 7.
2. 1 2 3 4 5 6 7 8  Jeřábek 2007, p. 162.
3. 1 2 3  "Dukla returns" (en inglés). 6 de decembro de 2006. Arquivado dende o orixinal o 15 de xuño de 2013. Consultado o 17 de xuño de 2022.
4. 1 2 3 4  Jeřábek 2007, pp. 233-234.
5. ↑  "Masopust vzpomíná, jak se v jedenašedesátém málem musel zastřelit" (en checo). 22 de outubro de 2012. Consultado o 17 de xuño de 2022.
6. 1 2  Pivoda 2013, p. 28.
7. 1 2  Jeřábek 2013, p. 244.
8. 1 2 3 4 5  Pivoda 2013, p. 99.
9. ↑  Pivoda 2013, p. 100.
10. ↑  "Dukla do druhé ligy!" (en checo). 19 de novembro de 2006. Arquivado dende o orixinal o 27 de setembro de 2007. Consultado o 17 de xuño de 2022.
11. ↑  Pivoda 2013, p. 36.

Véxase tamén
------------

### Bibliografía

* Horák, Jindřich; Král, Lubomír (1997). *Encyklopedie našeho fotbalu : Sto let českého a slovenského fotbalu. Domácí soutěže* (en checo). Praga. ISBN 80-85983-22-2.
* Jeřábek, Luboš (2007). *Český a československý fotbal – lexikon osobností a klubů* (en checo). Praga: Grada Publishing. ISBN 978-80-247-1656-5.

* Pavel, Ota (2004). *Dukla mezi mrakodrapy* (en checo) **1**. Slávka Kopecká. ISBN 80-86631-14-1.
* Pivoda, Aleš (2013). *Legenda se vrátila Praha* (en checo). MAC. ISBN 978-80-86783-65-9.
* Sigmund, Stanislav (1998). *FC Dukla 1948–1998* (en checo). Praga: 1998. ISBN 80-86284-00-X.